钦定古今图书集成/明伦汇编/交谊典/第043卷 > 《赠陆常侍》王胄
## 钦定古今图书集成/明伦汇编/交谊典/第043卷 > 《赠陆常侍》王胄

相知四十年，别离万馀里。君留《五湖曲》，余去三河涘。
寒松君后凋，溺灰余仅死。何言西北云，复觌东南美。
深交不忘故，飞觞敦宴喜。赠藻发中情，奇音迈流征。
追惟中岁日，于斯同憩止。思之宛如昨，倏焉逾二纪。
畴昔多朋好，一旦埋蒿里。无人莫己知，有恸伤知己。
把臂还相泣。岿然吾与子，霑襟行自念，哀哉亦已矣！
吾归在漆园，著书试词理。劳息乃殊致，存亡宁异轨。
大路不能遵，咄哉情可鄙！